Ilmeisesti ovenkarmin alle jääneen miehen luuranko löytyi Pompejin muinaiskaupungin viimeisimpien kaivausten yhteydessä.

Mies jäi kiven alle ja kuoli Etelä-Italian Pompejissa 1939 vuotta sitten. Onnettomuuden uhri kuuluu Pompejin muinaiskaupungin viimeisimpien kaivausten löytöihin.

Noin 2 000–3 000 ihmistä kuoli, kun Vesuvius-tulivuoren purkaus tuhosi Pompejin kaupungin ja peitti sen tuhkaan vuonna 79. Kaupunkia ja tulivuorenpurkausta on voitu tutkia tarkasti, sillä useimmat uhrit jäivät niille sijoilleen ja ovat säilyneet hyvin.